שלמה ברק

**שלמה ברק** (נולד ב-19 בנובמבר 1938) הוא פיזיקאי העוסק בחקר יסודות הפיזיקה, ממציא ויזם טכנולוגי ישראלי. נחשב לאחד מבכירי דור המייסדים של תעשיית ההייטק הישראלית.

ברק ביסס את מעמדו בתעשייה הביטחונית בשנות ה־70 וה־80 כסגן נשיא למחקר ופיתוח בחברת אל־אופ, כיום חלק מאלביט מערכות, שם תכנן דור חדש של מערכות לייזר, אלקטרואופטיקה ומחשבי ירי לטנקים ולמטוסים. בשנת 1981 ייסד את חברת Optrotech, מחלוצות תחום הראייה הממוחשבת בעולם, שהונפקה בנאסד"ק והתמזגה מאוחר יותר לחברת אורבוטק, מהחברות המובילות בעולם בבדיקת מעגלים מודפסים, בדיקת מסכים מבוססי גביש נוזלי וכן שבבים, שנמכרה ל-KLA עבור 3.4 מיליארד דולר.

משמש כיו"ר של כבוד של חברת תגה העוסקת בשירותי פיתוח וייצור מוצרי הייטק, בעיקר לתעשיית הציוד הרפואי.

ברק מקדיש עוסק בפיתוח תאוריית יסוד בפיזיקה המכונה "המודל הגיאומטרודינמי של המציאות הפיזיקלית", מודל המבקש להציע מסגרת מאוחדת לחוקי הטבע. על תרומתו רבת השנים לתעשייה, זכה בפרס התעשייה הישראלי.

## ביוגרפיה
ברק נולד במושבה פתח תקווה, בימי המנדט הבריטי בארץ ישראל. הוריו עלו מפולין בשנת 1933, אביו עבד בחברת החשמל ואמו ניהלה גן ילדים. בשנת 1959, החל לימודי פיזיקה באוניברסיטה העברית בירושלים ובשנת 1970 הוענק לו תואר דוקטור לפיזיקה בהנחיית פרופ’ שאול יציב. מחקריו הראשונים עסקו באופטיקה יישומית ובפיתוח מערכות לייזר, תחום שהיה באותן שנים בחזית המדע הבינלאומי.

בין השנים 1971–1980, שימש ברק כסגן נשיא למחקר ופיתוח בחברת אל־אופ, שלימים הפכה לחלק מאלביט מערכות, שם הוביל פיתוח של מערכות נשק מונחות לייזר, מערכות תצוגה עילית למטוסים ומחשבי ירי בליסטיים לטנקים.

במקביל, שימש בין השנים 1971–1973 כנציג משרד הביטחון בחברת Hughes Aircraft בלוס אנג’לס, אחת מחברות האווירונאוטיקה המובילות בעולם, שם נחשף לפיתוחים אמריקאיים מתקדמים בתחום האלקטרו־אופטיקה והלייזר.

בשנת 1981, ייסד ברק את חברת Optrotech, הנחשבת לאחת מחלוצות תעשיית ההייטק הישראלית ואחת החברות הראשונות בעולם שפיתחו מערכות בדיקה אופטיות למעגלים מודפסים המבוססות בינה מלאכותית וראייה ממוחשבת. ברק כיהן כמנכ"ל החברה עד שנת 1992. בשנת 1984, הונפקה החברה בנאסד"ק.

בשנת 1992, התמזגה Optrotech עם חברת Orbot וכך נוסדה החברה Orbotech. עם השנים, ביססה את עצמה החברה כמובילה בעולם בתחום הבדיקות האופטיות למעגלים מודפסים ומסכים. ברק שימש יו"ר החברה. בשנת 2018, נרכשה Orbotech בידי חברת KLA האמריקאית תמורת כ־3.4 מיליארד דולר.

משנת 2000 עד 2006, כיהן ברק כיושב ראש מועצת המנהלים של חברת היישום BGN של אוניברסיטת בן-גוריון.

החל משנת 2002, מכהן ברק כיו"ר של כבוד בחברת Taga, חברת עיצוב תעשייתי ופיתוח אלקטרומכני ומכני שהוקמה בידי בניו עמית וחגי ברק ושותפם מיכאל היימן. החברה מתמחה בפיתוח מוצרים רפואיים וטכנולוגיים עבור חברות בינלאומיות וביניהן Align, בוסטון סיינטיפיק, מדטרוניק ו-Lumenis.

### פעילותו האקדמית
מאז שנות ה־90, מקדיש ברק חלק ניכר ממרצו לחקר יסודות הפיזיקה. בחלוף השנים, פרסם עשרות מאמרים אקדמיים וספרים בנושאים כגון גאומטריה של המרחב התאי, פיזיקת חלקיקים ותורת היחסות. ברק מציג מודל אחדותי של המציאות הפיזיקלית (Theory of Everything). מודל זה מכונה המודל הגאומטרודינמי של המציאות הפיזיקלית. במסגרת מאמץ מחקרי זה, פיתח ברק גאומטריה המבוססת על רשתות מרחב תאיות חליפה לגאומטריה הרימנית, המקובלת בתורת היחסות הכללית. כמו כן גזר באופן תאורטי את מסת האלקטרון, ערך הקרוב מאוד לערך הנמדד ניסויית.
### פרסומים נבחרים

* Electric Charge and Its Field as Deformed Space – Applied Physics Research (2019)
* The Essence of the Elementary Charge and the Electron Inertial Mass – Applied Physics Research (2019)
* On Bent Manifolds and Deformed Spaces – Journal of Mathematics Research (2019)
* A Spacetime Geometrodynamic Model of the Physical Reality (2018)
* Experimental Evidence that Positive Ions Ascend and Negative Ions Descend Towards the Center of Earth – (2024)
* Book – Space Is All There Is (2020)
* Book – A SPACETIME GEOMETRODYNAMIC MODEL (GDM) OF THE PHYSICAL REALITY (2022)


### פטנטים שפיתח
על שמו של ברק רשומים פטנטים רבים בארצות הברית, אירופה ומדינות נוספות בתחומי האופטיקה, ההנדסה והמכשור הרפואי. בין הפטנטים הבולטים ניתן למנות:
* מערכת בקרת אש לטנקים
* מקרן קומפקטי
* שיטה לעצירת דימום
* מערכת אופני משפחה ההופכת לעגלת ילדים

### תפקידיו בשירות הציבור
ברק מילא לאורך השנים מספר תפקידים ציבוריים משמעותיים בתחום המדע והתעשייה בישראל וביניהם:
* יו"ר ועדת האלקטרוניקה והאלקטרו־אופטיקה במשרד המדע
* חבר נשיאות איגוד תעשייני האלקטרוניקה בישראל
* יושב ראש רשות היישום באוניברסיטת בן-גוריון
* יועץ לרשות החדשנות ולוועדות מחקר לאומיות
* יועץ טכנולוגי למשטרת ישראל

## פרסים והוקרות
ברק זכה בשני פרסים בתחום התעשייה:
* פרס התעשייה הישראלי (1987) על תרומתו לפיתוח טכנולוגיות מתקדמות ולחיזוק תעשיית ההייטק בישראל.

## חיים אישיים
ברק מתגורר בראשון לציון עם בת זוגו אתי ולו שני בנים.

## קישורים חיצוניים
* דף הפטנטים של שלמה ברק באתר Google Patents
* 

## הערות שוליים

קטגוריה:פיזיקאים ישראלים
קטגוריה:בוגרי האוניברסיטה העברית בירושלים
קטגוריה:יזמים ישראלים
קטגוריה:ממציאים ישראלים
קטגוריה:ישראלים שנולדו ב-1938